作者:唐彥謙
標題:樊登見寄四首
內容:新辭翦秋水，洗我胸中塵。無由愜良會，極目空懷人。醉來拔劍歌，字字皆陽春。輕黃著柳條，新春喜更始。感時重搔首，悵望不能已。無由託深情，傾瀉芳尊裡。明月入我室，天風吹我袍。良夜最岑寂，旅況何蕭條。馳情望海波，一鶴鳴九皋。悠悠括城北，眄眄巖泉西。宿草暝煙綠，苦竹含雲低。幽懷不可託，鷓鴣空自啼。